На основу члана 37. став 1. тачка 7. Статута Града Ниша (,,Сл. лист Града Ниша“ , бр. 88/2008, 143/2016 и 18/2019),

            Скупштина Града Ниша, на седници од \_\_\_\_\_\_\_\_\_\_\_\_\_, донела је

**О Д Л У К У**

**О РЕГУЛИСАЊУ ДУГА ЗА УТРОШЕНУ ЕЛЕКТРИЧНУ ЕНЕРГИЈУ**

**ИЗ РАНИЈИХ ГОДИНА**

**Члан 1.**

Град Ниш прихвата да преузме дуговање из ранијих година по основу потрошње електричне енергије за објекте на сеоском подручју (домови културе, месне канцеларије и др.) у јавној својини Града Ниша као и за објекте у државини Града Ниша који су у поступку озакоњења, код којих је могуће озакоњење и упис јавне својине Града Ниша.

**Члан 2.**

            У случајевима утврђене неовлашћене потрошње електричне енергије за објекте из члана 1. ове Одлуке, Град Ниш ће предузети све законом дозвољене мере против свих одговорних лица као и наплату неовлашћене потрошње.

**Члан 3.**

За плаћање утрошене електричне енергије за објекте ближе описане у члану 1. ове Одлуке, у сваком конкретном случају, након сравњења обавеза са ЕПС-ом, доносиће се посебно решење, које ће предстаљати правни основ за плаћање.

**Члан 4.**

За реализацију ове Одлуке задужује се Градска управа града Ниша – Служба за заједничке послове.

**Члан 5.**

            Ова одлука ступа на снагу осмог дана од дана објављивања у Службеном листу Града Ниша

Број: \_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_

**СКУПШТИНА ГРАДА НИША**

Председник

Мр Раде Рајковић

**О Б Р А З Л О Ж Е Њ Е**

Град Ниш располаже и управља службеним и пословним простором у складу са Законом о јавној својини („Службени гласник РС“, бр. 72/2011, 88/2013, 105/2014, 104/2016 – други закон,  108/2016, 113/2017 и 95/2018), којим је регулисан  начин и поступак располагања стварима у јавној својини, Уредбом о условима прибављања и отуђења непокретности непосредном погодбом, и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Службени гласник РС“ бр. 16/2018) којом се ближе уређују услови прибављања и отуђења непокретности непосредном погодбом, давање у закуп ствари у јавној својини и поступци јавног надметања и прикупљања писмених понуда  и Одлуком о прибављању, располагању и управљању стварима у јавној својини Града Ниша („Службени лист Града Ниша'' бр. 5/2018-пречишћен текст, бр. 26/2018 и 18/2019),  која регулише располагање непокретним стварима у јавној својини Града Ниша на начин који је у складу са напред наведеним Законом и Уредбом.

Одлуком о прибављању, располагању и управљању стварима у јавној својини Града Ниша, прописано је да Град Ниш управља и располаже непокретним старима на којима постоји право јавне својине града Ниша. У складу са чланом 15. став 2. ове Одлуке, плаћање накнаде за електричну енергију за пословни простор у надлежности је Секретаријата за имовинско правне послове, док је плаћање накнаде за електричну енергију за службене зграде и просторе на територији Града Ниша, који се не користе као пословни простор у надлежности Службе за заједничке послове.

Мањи део објеката који се налазе на сеоском подручју а који су у јавној својини Града Ниша као и објекти у државини Града Ниша који су у поступку озакоњења, односно код којих је озакоњење могуће као и након озакоњења упис јавне својине Града Ниша, без електричне енергије су дужи времениски период па је из тих разлога грађанима који гравитирају тим објектима знатно отежано, па чак и онемогућено њихово коришћење.

Тако, уместо да ти објекти буду у функцији грађана они су фази лаганог пропадања јер се истима не може да располаже, пре свега услед, од стране ЕПС-а, ускраћене испоруке електричне енергије.

До проблема у снабдевању електричном енергијом, углавном је долазило због неплаћања рачуна од стране закупаца који су у предходном периоду користили ове објекте за обавњање своје делатности па су касније престали да постоје (ликвидација, стечај и др), а делом и због коришћења електричне енергије од стране спортских удружења и културно-уметничких друштава насељених места у којима су формирана.

Како би се наставило несметано управљање и располагање службеним и пословним простором Града Ниша, а што је пре свега од интереса за грађане Града Ниша, потребно је да се измире настала дуговања по основу утрошене електричне енергије евидентирана од стране ЕПС-а.

Након измирења дуговања на начин прописан овом Одлуком, у случају евентуалне неовлашћене потрошње електричне енергије, створиле би се правне претпоставке за утужење по том основу.

**СЛУЖБА ЗА ЗАЈЕДНИЧКЕ ПОСЛОВЕ**

**Шеф службе**

Аца Јанковић